‘APCO’รุกตลาดTH17ขึ้นราคา15%
APCO รุกหนักขยาย TH17 ไปต่างประเทศ หวังดันรายได้ปีนี้โต 10% ขึ้นราคาขาย 15% ฝ่าค่าแรง 300 บาท
10 ม.ค. 2556

APCO รุกหนักขยาย TH17 ไปต่างประเทศ หวังดันรายได้ปีนี้โต 10% ขึ้นราคาขาย 15% ฝ่าค่าแรง 300 บาท
นายพิเชษฐ์ วิริยะจิตรา กรรมการผู้จัดการ บริษัท เอเชียน ไฟย์โตซูติคอลส์ (APCO) เปิดเผยว่า บริษัทมีเป้าหมายชัดเจนในการขยายและเปิดบริษัท TH17 ในต่างประเทศ ซึ่งขณะนี้มีแล้วที่สหรัฐอเมริกา สิงคโปร์ และไทย โดยมีเป้าหมายขยายที่ยุโรปและตะวันออกกลางเพิ่มขึ้น เพื่อจะเป็นสินค้าหลักในการสร้างรายได้ และปีนี้คาดว่ารายได้จะโตจากปีที่ผ่านมาประมาณ 10% ซึ่งช่วง 9 เดือนแรกปี 2555 มีรายได้รวม 203.49 ล้านบาท 
“TH17 เป็นธุรกิจที่เกี่ยวเนื่องกับผลิตภัณฑ์ที่เกี่ยวกับการยับยั้งและป้องกันโรคมะเร็งซึ่งผลิตจากมังคุด หากสามารถขยายตลาดได้ก็จะเป็นปัจจัยหนุนในการสร้างรายได้ที่ดี เพราะหากผู้ป่วย 1 คน ซื้อรับประทานเดือนละ 1.5 หมื่นบาท และต้องรับประทานต่อเนื่องเพื่อยับยั้งเซลล์มะเร็ง ก็ถือเป็นโอกาสที่ดี” นายพิเชษฐ์ กล่าว
อย่างไรก็ตาม นโยบายค่าแรง 300 บาททั่วประเทศ เมื่อต้นปีที่ผ่านมา ส่งผลให้ต้นทุนการผลิตของบริษัทเพิ่มขึ้น 27% เพราะโรงงานอยู่ภาคเหนือ ค่าแรงเพิ่มจาก 236 บาท เป็น 300 บาท และบริษัทได้ปรับราคาขายขึ้น 15% แต่เมื่อหักต้นทุนทุกอย่างแล้ว ราคาขายที่ตกถึงผู้บริโภคจริงๆ เพียง 5% เท่านั้น ไม่มากเมื่อเปรียบเทียบต้นทุนรวมที่เพิ่มขึ้น ลูกค้าจึงยังรับได้ แต่เชื่อว่าปัญหาค่าแรงในช่วง 23 เดือนข้างหน้า น่าจะเป็นเรื่องที่มีปัญหามากสำหรับธุรกิจ
นอกจากนี้ อยู่ระหว่างหาช่องทางในการลงทุนจากเงินสดในมือ 300 ล้านบาท ซึ่งก่อนหน้านี้ฝากไว้กับธนาคาร ได้รับดอกเบี้ยในอัตรา 3.54% เท่านั้น ดังนั้นขณะนี้อยู่ระหว่างการพิจารณาที่จะนำเงินจำนวนดังกล่าวมาใช้เพื่อให้เกิดประโยชน์สูงสุด ซึ่งขณะนี้ชัดเจนว่าจะจัดตั้งบริษัท แอปโก้ มาร์เก็ตติ้ง คอมมูนิเคชั่น ด้วยทุน 5 ล้านบาท ซึ่งจะใช้เป็นช่องทางการตลาดในการจำหน่ายผลิตภัณฑ์ของบริษัท และรับจ้างในการจัดจำหน่ายด้วย 
นอกจากนี้ ประมาณ 50 ล้านบาท จะนำไปลงทุนในการควบรวมกิจการกับบริษัทที่ผลิตเครื่องดื่มที่เกี่ยวเนื่องกับการผลิตผลิตภัณฑ์ของบริษัท และจะผลิตอาหารเพื่อสุขภาพด้วย ซึ่งคาดว่าน่าจะเห็นได้ภายในปีนี้ รวมถึงการลงทุนด้านอื่นๆ เพื่อที่จะสร้างรายได้เพิ่มเติมให้กับธุรกิจของบริษัท
ราคาหุ้น APCO ปิดตลาดที่ 8.30 บาท เพิ่มขึ้น 0.45 บาท